Kapišovka

Kapišovka je potok v severovýchodnej časti Slovenska, preteká územím okresu Svidník. Je to pravostranný prítok Ladomirky a meria 13,8 km. Medzi obcami Nižná Pisaná a Kapišová preteká Údolím smrti, kde sú rozmiestnené exponáty prírodného múzea karpatsko-duklianskej operácie 2. svetovej vojny. Na dolnom toku výrazne meandruje.

Prameň: v Laboreckej vrchovine na južnom svahu vrchu Nástavok (752,4 m n. m.) v nadmorskej výške okolo 670 m n. m., neďaleko slovensko-poľskej štátnej hranice

Smer toku: prevažne severojužný, pričom na hornom toku vytvára výrazný oblúk vypnutý na východ (pri obci Vyšná Pisaná)

Geomorfologické celky: 1.Laborecká vrchovina, 2.Ondavská vrchovina

Prítoky: sprava z oblasti Pisanského lesa, Žabí potok, Levkovec (302,2 m n. m.), Svidničanka, zľava spod Skalného (714,9 m n. m.), Dobroslavský potok a prítok spod Krivíka (441,8 m n. m.)

Ústie: do Ladomirky severovýchodne od Svidníka v nadmorskej výške 237,6 m n. m.

Obce: Vyšná Pisaná, Nižná Pisaná a Kapišová

Potoky na Slovensku
Povodie Ondavy
Vodné toky v okrese Svidník